สาธิตจุฬาฯ โชว์นวัตกรรม CUD Thermal Scan สู้โควิด-19
เมื่อวันที่ 10 ก.ค. ที่โรงเรียนสาธิตจุฬาลงกรณ์มหาวิทยาลัย ฝ่ายประถม ผศ.ทินกร บัวพูล ผอ.โรงเรียนสาธิตจุฬาฯ และนายกิตติ อภิชนบัญชา นายกสมาคมผู้ปกครองและครูโรงเรียนสาธิตจุฬาฯ แถลงข่าวการนำนวัตกรรม CUD Thermal Scan ระบบสแกนคนเข้าออกโรงเรียนอัจฉริยะด้วยการสแกนใบหน้าและสแกนอุณหภูมิร่างกายเข้ามาใช้ในโรงเรียน เพื่อป้องกันโควิด-19 โดย ผศ.ทินกรกล่าวว่า โรงเรียนนำนวัตกรรม CUD Thermal Scan ระบบสแกนคนเข้าออกโรงเรียนมาใช้ตั้งแต่วันที่ 1 ก.ค.ที่ผ่านมา จำนวน 12 เครื่อง ติดตั้งที่ประตูอัตโนมัติบริเวณทางเข้าออกทุกประตูของโรงเรียนเพื่อดูแลความปลอดภัยภายในโรงเรียนได้อย่างสมบูรณ์ ตรวจสอบได้ โดยคุณสมบัติของเครื่องสแกนใช้เวลาประมวลผลอย่างรวดเร็ว จะวัด อุณหภูมิร่างกาย สแกนใบหน้า วัดองศาของตา จมูกและคิ้ว เป็นหลักเพื่อผ่านเข้าโรงเรียน หากอุณหภูมิสูงกว่า 37.5 องศาเซลเซียส หรือไม่สวมหน้ากากอนามัย ประตูกั้นจะไม่เปิดให้เข้าหรือออกจากโรงเรียน ที่สำคัญเครื่องจะสแกนเฉพาะใบหน้าจริงเท่านั้น ผู้ที่นำภาพถ่ายหรือภาพเคลื่อนไหวมาสแกนที่เครื่อง จะไม่สามารถปลดล็อกระบบประตูกั้นอัตโนมัติได้ผศ.ทินกรกล่าวต่อว่า สำหรับบุคคลภายนอกที่จะเข้ามาติดต่อโรงเรียน จะต้องผ่านการลงทะเบียนในระบบล่วงหน้า ซึ่งระบบลงทะเบียนสามารถใช้งานผ่านสัญญาณเครือข่ายอินเตอร์เน็ตและต้องแนบภาพใบหน้าของตนเองแบบถ่ายสดและกรอกข้อมูลต่างๆ ให้ครบถ้วน เมื่อการอนุมัติของโรงเรียนว่าไม่เป็นบุคคลอันตราย จึงจะสามารถสแกนใบหน้าเพื่อเข้ามาภายในโรงเรียนได้ ด้านนายกิตติกล่าวว่า นวัตกรรม CUD Thermal Scan นำเข้ามาจากต่างประเทศด้วยงบประมาณกว่า 5 ล้านบาท ที่ผู้ปกครองร่วมมือกัน เริ่มคิดกันตั้งแต่เดือน ก.พ.2563 ก่อนนำมาติดตั้งปลายเดือน มิ.ย. เครื่องนี้น่าจะถือเป็นเครื่องแรกของประเทศไทยที่ไม่เพียงแต่วัดอุณหภูมิเท่านั้น แต่ยังสามารถบอกอัตลักษณ์บุคคลได้แบบ 3 มิติ สร้างความปลอดภัยให้นักเรียน ป้องกันบุคคลแปลกปลอมที่ลักลอบเข้ามาโรงเรียนได้ด้วย ทั้งนี้ หลังการนำนวัตกรรม CUD Thermal Scan มาใช้ ผู้ปกครองทุกคนพอใจมาก เพราะเป็นการสร้างมาตรการความปลอดภัยระดับสูง.
โรงเรียนสาธิตจุฬาลงกรณ์มหาวิทยาลัย ฝ่ายประถม นำนวัตกรรม CUD Thermal Scan ระบบสแกนคนเข้าออกโรงเรียนอัจฉริยะด้วยการสแกนใบหน้าและสแกนอุณหภูมิร่างกายเข้ามาใช้ในโรงเรียน เพื่อป้องกันโควิด-19
โควิด-19,โรงเรียนสาธิตจุฬาลงกรณ์มหาวิทยาลัย ฝ่ายมัธยม,CUD Thermal Scan,สแกนใบหน้า,COVID-19,ข่าววันนี้,การศึกษา